Onsdag 22. juni skal byrådet diskutere udbygningen af Aarhus Ø. Herunder udbud af en grund, hvor der skal bygges hotel og konferencecenter.

Annonce

Byggeriet på Aarhus Ø har været i gang længe, og det har efterhånden taget form som en helt lille mini-by på Aarhus Havn. Men for at være en by skal der næsten være indkøbsmuligheder. Og erhverv. Og hvad med et hotel? Og et konferencecenter?

<p>Illustration: Aarhus Kommune</p>

Det kan blive realiteten, hvis Teknik- og Miljøforvaltningens forslag ved kommende onsdags byrådsmøde bliver godkendt.

Onsdag 22. juni er den fortsatte udbygning af Aarhus Ø nemlig på Byrådets dagsorden. Det drejer sig om den resterende del af Pier 4 ved den gamle Strandbaren, som skal bebygges med omkring 45.000 kvm. etageareal til boliger og erhverv. Teknik og Miljø sender derfor flere områder i udbud under forudsætning af, at byrådet kan godkende det.

Annonce

Hotel og konference

Der har før været tale om at bygge et hotel- og konferencecenter på de bynære havnearealer, men først nu er der grundlag for at etablere sådan et projekt. Det er planlagt til at skulle ligge længst inde på Pier 4, hvor den gamle Strandbaren lå. I udbuddet er der lagt op til, at der skal være faciliteter til minimum 2.000 konferencegæster og et etageareal på 19.000 kvm.

På de områder, der kommer længere ude på Pier 4 og før Bjarke Ingels AARhus, skal der bygges boliger - både almene og af mere ekslusiv art. Og så er der åbnet for at bygge butikker i stueetagen.

Det foretagende, som vinder udbuddet på hotel- og konferencecentret, får samtidig køberet til de planlagte beboelsesområder med undtagelse af et område, der er helliget almene boliger.

Annonce

Indkøb og erhverv

Sidst men ikke mindst vil Teknik og Miljø også sende et byggefelt på Nikoline Kochs Plads for enden af Bernhard Jensens Boulevard i udbud.

Tanken er, at der her kan bygges en eller to dagligvarebutikker på i alt op til 4.000 kvm. og én eller flere mindre detailbutikker. Også der er der dog gjort plads til boliger. I alt skal minimum 10.000 kvm. af 30.000 være erhverv. Resten skal være boliger.

Byggeplanerne er afhængig af, at der på sigt godkendes en lokalplan for området.

Annonce

Problem-grunden udbydes også

Aarhus Kommune udbyder desuden grunden på Aarhus Ø's spids. Man kan vel næsten kalde det for problem-grunden. Den, der skulle huse Danmarks højeste tårn - det 142 meter høje Lighthouse-tårn, som ingen bygherrer og investorer har turdet binde an med.

Efterfølgende geotekniske undersøgelser har da også vist, at jordbundsforholdene er så komplekse, at man ikke kan forvente at bygge så højt et hus, som man havde planlagt.